রূপরাম ধর্মমঙ্গল কাব্য কবিতা মিলনসাগর Roopram DHARMA MANGAL KABYA Poetry Milansagar
রূপরাম চক্রবর্তীর ধর্মমঙ্গল কাব্য
কবি রূপরাম চক্রবর্তীর ধর্মমঙ্গলের পরিচিতির পাতায় . . .
রূপরামের ধর্মমঙ্গল কাব্যের সূচি
একথা শুনিলে ভাই বিভা নাই দিব |
বুড়া বর কর্ণসেন কতদিন জীব ||
রঞ্জাবতী বিনে ভাই প্রাণ নাঞী ধরে |
এমন ভগিনী বিভা দিব বুড়া বরে ||
এ কথা শুনিলে ভাই বিভা দিব নাঞী |
সিমুলের ফুলে তবে কিসের বড়াঞী ||
শুন ভানুমতী যদি তুমি দেহ সায় |
তবে সে করিতে পারি এহার উপায় ||
গৌড় সহরে বিভা দিব লুকাইয়া |
কাঙুর মহিমে পাত্র দিব পাঠাইয়া ||
কি করিতে পারে পাত্র যদি নাঞী জানে |
চারি হাথে এক হল্যে কি করিব আনে ||
রাজা রাণী যুগতি করিল দুইজনে |
পরম যতনে রঞ্জায়ে রাখিল তখনে ||
স্নানপূজা আদি যত দিনের ব্যবহার |
সমাধিয়া সকল চলিল দরবার ||
দেয়ানে বসিল রাজা বারভূঞা সাথে |
পাঠান সিফাই যত রহে জোড় হাথে ||
সমুখে বসিয়া আছে গৌড়ের পাতর |
হাথে ধরি বলে তারে রাজা গৌড়েশ্বর ||
তিন লক্ষ সেনা লহ তুরঙ্গ টাঙ্গন |
কাঙুর মহিমে ভাই চলহ এখন ||
কামতার গড়ে আছে রায় কর্পূরধল |
স্বতন্তর রাজা সে আমারে করে বল ||
এত যদি আজ্ঞা দিল গৌড়ের রাজন |
তখনি চলিল পাত্র কাঙুর ভুবন ||
সাজন করিয়া নিল তিন লক্ষ সেনা |
আচম্বিতে হান কাট উঠিল বাজনা ||
সঙ্গেতে চলিল যত সংগ্রাম-কেশরী |
উভু দলে মহাপাত্র যায় তরাতরি ||
এক দন্ড রহিতে রাজার আজ্ঞা নাঞী |
শুভক্ষণে যাত্রা করে যে করে গোসাঞী ||
গৌড় সহর খান পশ্চাৎ করিয়া |
জাহাঙ্গীরপাড়া খান দক্ষিণে রাখিয়া ||
পাছুআন করিল পাত্র জাঙ্গড়া সরাই |
পাঁচ দিনের সাজনে কাঁউর গিয়া পাই ||
গন্ডকী নদীর তীরে দরশন দিল |
বিপক্ষ দেখিয়া জল বাড়িতে লাগিল ||
আকাশে উঠিল জল জিনিঞা ভূধর |
ছ মাসে পাতাল যায় পেলিলে পাতর ||
মোকাম করিয়া পাত্র থাকে নদী তড়ে |
চারি ক্রোশ জুড়িয়া নস্কর-তম্বু পড়ে ||
হাথি ঘোড়া মাহুত রহিল সাবধান |
দিবসে দিবসে বাড়ে গন্ডকীর বান ||
চারি দিগে খানা দিল রাজার নস্কর |
রাজা গৌড়েশ্বর লয়্যা শুনিব উত্তর ||
কর্ণসেনে ডাক দিয়া কহেন রাজনে |
তোর বিভা দিব আমি গৌড় ভুবনে ||
ব্রাহ্মণ পন্ডিত আস্যা করিল গণন |
কন্যাদান সময় করিল শুভক্ষণ ||
বুড়া রাজা বিবাহ করিল রাজঘরে |
নগরে পড়িল সাড়া রাজার সহরে ||
রাজা বলে মহাশয় কর অবধান |
কর্ণসেনে রঞ্জাবতী কর গিয়া দান ||
এত শুনি পরম আনন্দ মহাশয় |
জামাতার কথা শুনি বেণুরায় কয় ||
তুমি মহাশয় রাজা আমার জামাতা |
তোমার বচনে কর্ণসেনে দিব সুতা ||
রঞ্জার হইব বিভা পড়িল ঘোষণা |
রাজার মহলে উঠে দুর্দ্ধরি বাজনা |
গান দ্বিজ রূপরাম শ্রীরামপুর ঘর |
পাষন্ডি জনার মুন্ডে পড়ুক বজ্জর ||
.
রঞ্জার বিবাহ পালার পরের পৃষ্ঠায় . . .
.                                                                 এই পাতার উপরে . . .
মিলনসাগর
রূপরামের ধর্ম্মমঙ্গল
||  রঞ্জার বিবাহ পালা  ||
পৃষ্ঠা   ১  ২  ৩  ৪  ৫  ৬  ৭  ৮
১    বন্দনা  পালা
.          গনেশ বন্দনা
.          ধর্ম্ম বন্দনা
.          ঠাকুরাণী বন্দনা
.          চৈতন্য বন্দনা
.          সরস্বতী বন্দনা
.          বিপ্র বন্দনা
.          দিগ্ বন্দনা
২   আত্মকাহিনী
৩   স্থাপনা পালা
৪    আদ্য ঢেকুর পালা
.           গজেন্দ্র মোক্ষণ
৫    রঞ্জার বিবাহপালা
৬   লুইচন্দ্র পালা
৭   শালেভর পালা
৮   লাউসেনের জন্মপালা
.            পরিশিষ্ট, জন্মপালা
৯   লাউসেন চুরিপালা
১০ আখড়া পালা
১১ ফলানির্মাণ পালা
১২ মল্লবধ পালা
১৩ বাঘজন্মপালা
১৪ বাঘবধ পালা
১৫ জামতি পালা
১৬ গোলাহাটপালা
১৭ হস্তিবধপালা
১৮ কাঙুরযাত্রাপালা
১৯ কলিঙ্গাবিভাপালা
২০ লৌহগন্ডারপালা
২১ কানড়াবিভাপালা
২২ অনুমৃতাপালা
২৩ ইছাইবধপালা
২৪ অঘোরবাদলপালা
২৫ জাগরণপালা
২৬ স্বর্গারোহণপালা